Pia Adelsteen (DF), 2013-06-04:
Så har man 5 minutter til lige at runde af inden det sidste slag, kan man sige, inden slaget er slut.
Alt andet lige må man sige, at formålet med offentlighedsloven bl.a. er at kontrollere den offentlige forvaltning og have tillid til den offentlige forvaltning.
Jeg ved, at jeg nævnte under vores første behandling af sagen, at hvis man ikke har mulighed for at kontrollere den offentlige forvaltning godt nok, så mister man helt automatisk tilliden.
Det, der også er vigtigt, er, at når man fremsætter et lovforslag eller et beslutningsforslag, hvad det nu måtte være, så skal man stå på mål for de politiske beslutninger, man nu engang træffer.
Vi lever jo i et samfund, hvor vi kan få ti eksperter til at sige gå til højre, og ti eksperter til at sige gå til venstre.
Vi kan sikkert finde ti embedsfolk, der siger gå til højre, og ti embedsfolk, der siger gå til venstre.
Uanset hvad er vi valgt ud fra vores politiske overbevisning, ud fra vores holdninger, og det er jo dem, vi skal stå på mål for.
Og så er det i øvrigt, uanset hvad eksperter og embedsfolk osv. har rådgivet os til og alt det her.
Derfor er det mig også komplet uforståeligt, at man ikke synes, at der skal gives en større mulighed for at se, hvad det er for nogle råd, hvad det er for nogle tal, hvad det er, der ligger som baggrund for de forslag, der nu engang kommer frem, som helt åbenlyst er lavet ud fra en politisk overbevisning, og det er jo fair.
Men det er jo også det, vi skal stå på mål for, og ikke nødvendigvis, at der sidder nogle eksperter rundtomkring og siger, at hvis I gør det, så sker der sådan og sådan.
Jeg kan huske, da jeg kom i Folketinget.
Da var arbejdsløsheden meget lav, og der havde vi et møde med vismændene, hvor vi fik at vide – jeg tror, arbejdsløsheden var omkring 80.000-90.000 på det tidspunkt – at den simpelt hen ikke kom længere ned.
Vi ved jo nu, at det ikke passede.
Men vi gjorde da et forsøg på at komme videre, fordi man har en eller anden tyrkertro på, at man selvfølgelig kan det.
Det er jo derfor, vi er blevet politikere.
Vi er jo ikke blevet politikere for at gøre, som man plejer, vi er jo blevet politikere, fordi vi har en overbevisning om, at vi kan ændre nogle ting, og det er det, vi skal stå på mål for.
Alt andet lige vil jeg så godt rose – om ikke andet – De Konservatives meget standhaftige synspunkt i forbindelse med offentlighedsloven.
Det her er det, vi vil, det er det, vi gør.
Det fremlagde vi i 2010.
Vi er med på den stadig væk, uanset at man har lavet en lille smule såkaldt præcisering i en tekst, men det er det her, vi står på mål for.
Det er egentlig også det, Venstres ordfører siger.
Der er ikke nogen indholdsmæssig forskel, det her er, hvad vi står på mål for.
Men regeringen har vendt på en tallerken i forhold til 2010, og så kan justitsministeren stå her på Folketingets talerstol og sige nok så mange gange: Vi læner os op ad, hvad kommissionen siger, for ikke desto mindre ved vi jo, at i sagen fra Straffelovrådet tog man også en politisk beslutning, for der ønskede man ikke at følge en anbefaling fra Straffelovrådet, og det er jo helt fair, for der har man taget en politisk beslutning, man har en holdning til sagen.
Helt fair.
Det, vi er nervøse for fra Dansk Folkepartis side, er jo helt klart, at vi kommer ind og får lukket så tilpas meget, så vi går hen og får embedsmandsvælde, vi får et ekspertvælde i det danske demokrati, og det er bare ikke i orden.
Så kan man godt tale om, at der skal være balance i tingene.
Jeg ved efter et samråd med ministeren, at jeg ikke længere må bruge udtrykket ligning.
Det var ministeren selv, der kom frem med, at det her var en ligning, men nu hedder det balance, fair nok, det skal jeg nok bruge fremover, balance, men det er jo noget vrøvl, for mange gange er der i de forslag, vi fremsætter, overhovedet ikke spor balance i noget som helst, for vi stiller dem, fordi vi har en overbevisning om, at det er det her, der er det rigtige, og så er den ikke længere.
Det er så det, vi står på mål for.
Jeg håbede til det sidste, at der var nogle, der ville komme på bedre tanker og stemme imod det, jeg tidligere har kaldt bras.